דוד ד'אור

ביוגרפיה

ד'אור נולד בבת ים כדוד נחייסי, למשפחה שמוצאה ביהדות לוב. למד בתיכון חשמונאים בעיר. 
ב-1984 כשהיה דוד בן 18 משפחתו עברה לחולון.

שנות השמונים

את הקריירה המוזיקלית החל ד'אור בפסטיבל שירי הילדים החמישי, עם השיר "למה הגדולים לא לומדים מהקטנים" אותו שר גם דודו זכאי, והמשיך בעת שירותו הצבאי, עת הצטרף בשנת 1985 ל"להקת פיקוד מרכז המחודשת". הוא היה שותף לתוכניות "בשערייך יריחו" ו"ילדי 67", שבלטו בהן השירים "מחר הוא יחזור", "יא ליל", "נגן אקורדיון" ו"לילה אחרון בעיר". 
בשנת 1989 הקים ד'אור יחד עם בני נדלר וריבי בן בסט את להקת "השלישייה". הלהקה הוציאה סינגל אחד, עם השיר "תגידי כן תגידי לא" שלא משך תשומת לב, והתפרקו זמן קצר לאחר מכן.
ד'אור עבר הכשרה קלאסית ופיתוח קול אצל זמרת האופרה ביביאנה גולדנטל, ולאחר מכן, באקדמיה למוסיקה ולמחול בירושלים, אצל הזמרת הסופראנית מרים מלצר.

שנות התשעים

ב-1990 הצטרף ד'אור יחד עם הזמרת דפנה בן יוחנן לרביעייה הקולית "קו 4", שייסדו גילה חסיד וצבי שרף, ובהמשך הצטרפה אליה רינה שסקין. הלהקה הקליטה מספר שירים בהפקתו של גרי אקשטיין, אך הוציאה רק סינגל אחד, עם השיר "מקום בתל אביב" שכתב ד'אור. כמו כן הקליטה הלהקה קולות רקע באלבומו של אריאל זילבר שיצא באותה שנה, "שבועיים בעיר זרה".
בשנת 1991 הקליט ד'אור את אלבום הבכורה שלו, שיצא ב-1992 ונשא את שמו. האלבום יצא על גבי דיסק, קלטת אודיו ותקליט ויניל. בין השירים המפורסמים באלבום היו "סוס ללא רוכב", שהלחין ד'אור למילים של מאיר גולדברג, וגרסה מחודשת לשיר "יד ענוגה" של זלמן שניאור. את האלבום הפיקה יהודית רביץ ועיבד עופר מאירי שגם הלחין להיט נוסף מהאלבום "אל תתרגש" למילותיה של יונה וולך.
בשנת 1993 השתתף ד'אור בתחרות הקדם אירוויזיון, עם השיר "פרפר", אותו כתב והלחין. השיר הגיע למקום הרביעי בתחרות, ונכלל באלבומו השני באותה שנה, שנקרא "בגובה משתנה". האלבום היה בהפקתו ובעיבודו של עופר מאירי, ואת רוב שיריו כתב והלחין ד'אור. בין השירים הבולטים באלבום היו "אימא של גיא" (ידוע גם כ"מישהו קיים"), "תפילה", שהלחין ד'אור עם פביאן ברנסבורג, "אני עף" שד'אור כתוב את מילותיו, "כשאת שואלת ושוב כמובן" שכתב יהונתן גפן ושניהם בלחן משותף של ד'אור ומאירי, ו"שמור על העולם", שכתב ד'אור לכבוד הולדת אחיינו אור. השיר הפך לאחד מלהיטיו הגדולים ביותר ובמשך השנים, אף על פי שהשיר נכתב כשיר עידוד וברכה, הפך השיר למזוהה עם טקסי זיכרון, המושמע בתחנות רדיו בעיקר בהקשר של אבל. באותה שנה השתתף ד'אור בפסטיגל עם השיר "שלוש משאלות לתום" שהגיע למקום החמישי. בעקבות הצלחת "בגובה משתנה" יצא ד'אור לסיבוב הופעות, ואף הוזמן להופיע בפני האפיפיור בותיקן.
בסוף שנת 1994 חבר ד'אור לשלמה בר, והשניים יצאו במופע המשותף "דוד ושלמה", ביחד עם להקתו של בר "הברירה הטבעית". בנוסף לשירים האישיים של שניהם (השירים של ד'אור "קול מהשמיים", "שמור על העולם" ו"תפילה", והשירים של "הברירה הטבעית" "אצלנו בכפר טודרא", "שדמתי" וגרסתם ל"שיר לשלום"), ביצעו השניים במופע מספר גרסאות כיסוי לשירים של אחרים, כ"שער הרחמים" של מאיר בנאי, "באה מאהבה" של יהודית רביץ, "שיר אהובת הספן" של ריטה ו"אל תשליכני לעת זקנה" של אביהו מדינה. 
בפברואר 1995 הוקלט המופע, ותועד על גבי האלבום "דוד ושלמה - המופע המשותף".
בשנת 1997 יצא ד'אור לסיבוב הופעות משותף עם אתי אנקרי, שתועד על גבי האלבום "ההופעה" שיצא ב-1998. במופע שרו שניהם משיריהם המוכרים, בנוסף לשירים חדשים שנכתבו לכבוד המופע: "מילים מילים" (שלא נקרא "ללא מילים", למרות מה שכולם חשבו), "העיניים יודעות", "אל נורא עלילה", "השיירה", "בעינייך", שכתב והלחין אלון אולארצ'יק, שאף הפיק את המופע ותרגום לשיר "יא מוסטפא" מאת בוב עזאם. מתוך המופע התפרסמה בעיקר גרסת הכיסוי לשירה של אנקרי "לוליטה". בעקבות האלבום הצלחת המופע גדלה והוא המשיך מספר חודשים נוספים.

העשור הראשון של המאה ה-21

בשנת 2001 הוציא ד'אור את אלבום האולפן הראשון שלו מאז "בגובה משתנה", "בנשמה". את האלבום עיבד פטריק סבג, סולנה של להקת "כשניקו תתחיל לדבר", ואת רוב שיריו כתב והלחין ד'אור. השיר הבולט ביותר באלבום היה "כל הכוכבים", שכתב והלחין ארקדי דוכין, והיה ללהיט גדול באותה שנה.
בשנת 2003 הוציא ד'אור את אלבום ההופעה השלישי שלו, "Live In Concert", הפעם עם התזמורת הפילהרמונית הישראלית. המופע היה בניצוחו של רפי קדישזון, ובלט בו החידוש לשירו של ז'ק ברל "אהבה בת עשרים" שתרגמה נעמי שמר והתפרסם בעבר בביצועו של יוסי בנאי וכן גרסת כיסוי ל"The Phantom of the Opera" של אנדרו לויד ובר.
באותה שנה הוציא ד'אור גרסת כיסוי ל"כשהלב בוכה" שכתב יוסי גיספן וביצעה שרית חדד. הביצוע של ד'אור נכלל באלבום האוסף "מקום לאהבה" שיצא כעשור לאחר מכן.
בנובמבר באותה שנה, נבחר ד'אור על ידי רשות השידור לייצג את ישראל באירוויזיון 2004. בקדם-אירוויזיון הפרטי (שחזר לראשונה מאז הקדם הפרטי של ירדנה ארזי ב-1988), הוצגו ארבעה שירים מועמדים, והשיר הנבחר היה "להאמין", שכתב ד'אור לבדו והלחין יחד עם עופר מאירי. 
בעקבות המיקום הנמוך של ישראל באירוויזיון 2003, נאלץ ד'אור להתמודד תחילה בשלב חצי הגמר, בו היה עליו להגיע לאחד מעשרת המקומות הראשונים. השיר הגיע למקום ה-11 בלבד, וד'אור לא זכה להשתתף בתחרות עצמה.
בשנת 2004 הוציא עם שרון חזיז את קלטת הווידאו לילדים "חיות בפזמון עם דוד ושרון", שבהמשך יצאה גם על גבי DVD. השירים שהופיעו בקלטת הווידאו יצאו גם על גבי דיסק. בקלטת, ד'אור וחזיז יוצאים לטיול עם חיית המחמד שלהם, ובדרך נתקלים בחבורת בעלי חיים ושרים עליהם שירים.
בשנת 2006 הוציא ד'אור את אלבומו השביעי, "כמו הרוח". ארבעה משירי האלבום היו דואטים: "אהבנו כאן" עם אריק איינשטיין, "הלב יודע" עם שלומי שבת, "נוסע צפונה" עם ארקדי דוכין, ו"זמן אהבה" עם אהוד בנאי. את שירי האלבום עיבד פטריק סבג.
באלבום נכללה גם גרסה אינסטרומנטלית לשיר "הלב יודע".
בשנים 2007 ו-2008 הופיע ד'אור בפסטיבלי מוזיקת העולם "WOMAD", מייסודו של פיטר גבריאל. המופע תועד על גבי האלבום "דוד ד'אור בהופעה חיה", שראה אור באוגוסט 2007.
באותה שנה הוציא דאור את האלבום "הללו - שירת דוד" עם דוד ויטון.
בשנת 2008 יצא "שירת רבים", אלבום משותף לד'אור ולפטריק סבג. האלבום הכיל שירי תפילה מן המקורות, כ"לכה דודי", "אדון הסליחות" ו"טוב ומיטיב". האלבום הגיע למעמד אלבום זהב תוך כחודש מיום צאתו. 
באותה שנה נבחר כאמן של הקרן למצוינות בתרבות לשנת 2008.

העשור השני של המאה ה-21

בשנת 2010 הוציא ד'אור את האלבום "העולם שאני מצייר", בהפקתו המוזיקלית של טל ירדני. הסינגל הראשון מהאלבום היה שיר הנושא, שהלחינו ד'אור וירדני ביחד. באותה שנה הוציאה עם פטריק סבג את אלבום ההמשך לאלבומם המשותף "שירת רבים", "שירת רבים 2".
בשנת 2011 הוציא דוד את האלבום "הקול הקלאסי", הכולל גרסאות כיסוי ללהיטים וקלאסיקות ידועות כ"אי שם מעבר לקשת" ו"קרוב אלייך".
בשנת 2011 הלחין את שיר הנושא לסרט המשימה X.
בראיונות בשנים 2011  ו-2013 סיפר ד'אור על לימוד תורה ותפילה, כחלק ממהלך של התקרבות לדת. כך, ד'אור, שנולד במשפחה מסורתית ולדבריו היה קשור לרוחניות ולאמונה, החל בעשור השני של המאה ה-21 בתהליך של חזרה בתשובה.
בשנת 2012 הלחין את שיר הנושא לסרט haunted waters.
בימי שישי מגיש ד'אור את תוכנית הרדיו "עוד מעט שבת" ברשת ב'. בתוכנית הוא מביא מוזיקה, ראיונות וכן מהגיגיו.
בשנת 2013 יצא אלבום האוסף "מקום לאהבה" שבחלקו כלל עיבודים חדשים לשירים כגון "להאמין" שהוקלט בדואט עם הזמרת יסמין לוי ו"שמור על העולם" שהוקלט בדואט עם קובי אפללו.
בשנת 2014 החל להנחות את התוכנית "רב אומן" בערוץ הטלוויזיה ארגון "הידברות". בתוכנית הוא מארח בקביעות את הרב יצחק פנגר שיוצא לשטח לראיין אנשים במקומות שונים כמו כלא רימונים, או מרכז "דיאלוג בחשכה". בנוסף בכל תוכנית מתארח זמר אחר, איתו מנהל ד'אור שיחה מעמיקה אישית ורוחנית לצד קטע שירה משותפת.
בשנת 2015 כתב את השיר "פתח לבך" לזכרם של שלושת הנערים החטופים וביצע אותו יחד עם ישי ריבו, אברהם פריד, קובי אפללו, יונתן רזאל ודויד ברוזה.
השיר נכלל באלבום "שיר וזיכרון" שהופץ במדיה הדיגיטלית לרגל יום הזיכרון לחללי מערכות ישראל שהופק בשיתוף רשת ג', ynet וחברת לינקטון.
בקיץ 2015 שימש כשופט בתוכנית המציאות הפייטן של ערוץ 20.
בהלווייתו של נשיא המדינה שמעון פרס בהר הרצל שר את "אבינו מלכנו" על פי בקשת המנוח בצוואתו.
במרץ 2018 הוציא ד'אור את הסינגל "עד שנראה את האור" מתוך אלבום חדש שצפוי לצאת מאוחר יותר השנה.

חייו האישיים

ד'אור נשוי ואב לשניים. מתגורר בגבעתיים. אחיו יניב ד'אור הוא זמר אופרה ואחותו היא המדבבת ענת שאבי (לשעבר ענת קדם או ענת נחייסי).